บาทเปิด 30.25/26 บาทต่อดอลลาร์ อ่อนค่า
เงินบาทเปิดตลาด 30.25/26 บาทต่อดอลลาร์ อ่อนค่า หลังดอลล์แข็งค่าขานรับตัวเลขเศรษฐกิจสหรัฐ-รอลุ้นมติกนง.บ่ายนี้
6 พ.ย. 2562

เงินบาทเปิดตลาด 30.25/26 บาทต่อดอลลาร์ อ่อนค่า หลังดอลล์แข็งค่าขานรับตัวเลขเศรษฐกิจสหรัฐ-รอลุ้นมติกนง.บ่ายนี้
นักบริหารเงินจากธนาคารกรุงเทพ เปิดเผยว่า เงินบาทเช้านี้เปิดตลาดที่ระดับ 30.25/26 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 30.19 บาท/ดอลลาร์
เช้านี้เงินบาทอ่อนค่าจากเย็นวาน แต่คาดว่าเงินบาทจะยังทรงตัวในช่วงครึ่งวันเช้า เพื่อรอดูการประชุมคณะกรรมการนโยบายการเงิน (กนง.) ที่จะทราบมติเรื่องอัตราดอกเบี้ยในช่วงบ่ายนี้ ซึ่งยังไม่มีภาพที่ชัดเจนว่า กนง.จะลดหรือคงดอกเบี้ยในการประชุมรอบนี้
"ภาพรวมตอนนี้ยังไม่ชัดเจน ว่ารอบนี้ กนง.จะลดหรือคง แต่บาทที่อ่อนค่าลงมา เพราะตัวเลขสหรัฐช่วงนี้ออกมาค่อนข้างดีและ space ของเรายังไม่มาก ความเห็นส่วนตัวคิดว่า กนง.น่าจะคงดอกเบี้ย แล้วค่อยไปลดในเดือนธ.ค." นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 30.10-30.30 บาท/ดอลลาร์